ททท. กระตุ้นการเดินทางท่องเที่ยว ขยายโครงการ เราเที่ยวด้วยกันเฟส 4 สามารถลงทะเบียนได้แล้ววันนี้
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยถึงโครงการเราเที่ยวด้วยกัน เฟส 4 ส่วนต่อขยาย ได้ผ่านการเห็นชอบจากที่ประชุมคณะรัฐมนตรี (ครม.) เป็นที่เรียบร้อย โดยเพิ่มอีก 1.5 ล้านสิทธิ รวมเป็น 3.5 ล้านสิทธิ ซึ่งเปิดให้ลงทะเบียนวันนี้เป็นวันแรกตั้งแต่เวลา 6.00 น.เป็นต้นไป ผ่านเว็บไซค์ www.เราเที่ยวด้วยกัน.com เพื่อกระตุ้นการเดินทางท่องเที่ยวภายในประเทศ โดยรัฐบาลสนับสนุนค่าใช้จ่ายให้ส่วนหนึ่ง ขณะที่ ไทม์ไลน์ของโครงการเราเที่ยวด้วยกัน เฟส 4 ส่วนต่อขยาย ไม่มีการเปลี่ยนแปลงไปจากเดิม ประกอบด้วย วันนี้ (27 มิถุนายน2565) เริ่มเปิดระบบให้ประชาชนลงทะเบียน ผ่าน www.เราเที่ยวด้วยกัน.com , วันที่ 1 กรกฎาคม เริ่มจองโรงแรมหรือที่พัก, วันที่ 8 กรกฎาคม สามารถเข้าพักในโรมแรมได้ และเปิดให้ลงทะเบียนค่าตั๋วเครื่องบิน โดยเป็นตั๋วที่จองและออกเดินทางตั้งแต่วันที่ 3 กรกฎาคม เป็นต้นไป, วันที่ 23 ตุลาคม เปิดให้จองโรงแรมวันสุดท้าย,  วันที่ 31 ตุลาคม เดินทางวันสุดท้าย และวันสิ้นสุดโครงการ และ วันที่ 5 พฤศจิกายน ลงทะเบียนตั๋วเครื่องบินเป็นวันสุดท้าย